**1a forma**

**PANEVĖŽIO RAJONO SAVIVALDYBĖS**

**2015–2017 METŲ STRATEGINIS VEIKLOS PLANAS**

|  |  |
| --- | --- |
| **Misija** | Tvarkyti rajono viešuosius reikalus, siekiant kuo geriau patenkinti rajono gyventojų poreikius. |

|  |  |
| --- | --- |
| **Situacijos analizė** | |
| **Išorės aplinkos analizė** | |
| **Politiniai-teisiniai veiksniai.**  Savivaldybė, organizuodama veiklą, privalo atsižvelgti į savivaldybėms tiesioginį ir netiesioginį poveikį turinčius Europos Sąjungos (toliau – ES) privalomojo pobūdžio teisės aktus – direktyvas, reglamentus, sprendimus ir svarbesnius rekomendacinio pobūdžio dokumentus – rekomendacijas, komunikatus, gaires, strategijas.  Norminiai teisės aktai, kuriais savo veikloje vadovaujasi Panevėžio rajono savivaldybė, yra Lietuvos Respublikos Konstitucija, Lietuvos Respublikos vietos savivaldos įstatymas, Lietuvos Respublikos savivaldybių tarybų rinkimų įstatymas, Lietuvos Respublikos teritorijos administracinių vienetų ir jų ribų įstatymas, Lietuvos Respublikos viešojo administravimo įstatymas, Lietuvos Respublikos valstybės tarnybos įstatymas. Savivaldybės finansų planavimo klausimus reglamentuoja Lietuvos Respublikos biudžeto sandaros įstatymas, Lietuvos Respublikos savivaldybių biudžetų pajamų nustatymo metodikos įstatymas ir kiti teisės aktai.  Planuodama veiklą, Panevėžio rajono savivaldybė privalo įvertinti šiuos dokumentus: Valstybės ilgalaikės raidos strategiją, patvirtintą Lietuvos Respublikos Seimo 2012 m. lapkričio 12 d. nutarimu Nr. IX-1187 „Dėl Valstybės ilgalaikės strategijos“; Valstybės pažangos strategiją „Lietuvos pažangos strategija „Lietuva 2030“, patvirtintą Lietuvos Respublikos Seimo 2012 m. gegužės 15 d. nutarimu Nr. XI-2015 „Dėl Valstybės pažangos strategijos „Lietuvos pažangos strategija „Lietuva 2030“ patvirtinimo“; Nacionalinę Lisabonos strategijos įgyvendinimo programą, patvirtintą Lietuvos Respublikos Vyriausybės 2008 m. spalio 1 d. nutarimu Nr. 1047 „Dėl Nacionalinės Lisabonos strategijos įgyvendinimo programos“, Nacionalinę darnaus vystymosi strategiją (iki 2020 m.), patvirtintą Lietuvos Respublikos Vyriausybės 2003 m. rugsėjo 11 d. nutarimu Nr. 1160 „Dėl Nacionalinės darnaus vystymosi strategijos patvirtinimo ir įgyvendinimo“.  2007 m. gegužės mėn. priimtos Lietuvos Respublikos regioninės plėtros įstatymo pataisos, ir ES struktūrinės paramos 2014–2020 m. panaudojimo laikotarpiu regiono plėtros taryboms (kurias sudaro regiono savivaldybių merai bei deleguoti savivaldybių tarybų nariai) suteikti įgaliojimai, vadovaujantis nacionalinių ES struktūrinės paramos programavimo dokumentų, kitų strateginio planavimo dokumentų ir teritorijų planavimo dokumentų nuostatomis, Vyriausybės nustatyta tvarka atrinkti socialinės ir ekonominės plėtros projektus (įtrauktus į regiono plėtros planą bei savivaldybių strateginius plėtros planus) ir teikti išvadas finansavimą skiriančioms institucijoms.  **Ekonominiai veiksniai.**  Lietuvos bendrojo vidaus produkto augimas keletą metų buvo vienas iš didžiausių ES šalyse.  **1 lentelė.** **2015–2017 m. prognozuojami makroekonominiai rodikliai**   |  |  |  |  | | --- | --- | --- | --- | | Rodiklis | 2015 | 2016 | 2017 | | Suderinto vartotojų kainų indekso pokytis (vidutinis metinis), proc. | 1,2 | 2,0 | 2,9 | | BVP augimas / grandine susietos apimties augimas, proc. | 3,4 | 3,8 | 4,3 | | Vidutinis metinis nedarbo lygis, proc.(pagal Gyventojų užimtumo tyrimo metodologiją) | 10,4 | 9,6 | 8,6 | | Vidutinis mėnesinis bruto darbo užmokestis, Eur | 720,11 | 763,64 | 813,48 |   *Lietuvos Respublikos finansų ministerijos prognozė* | |
| ES parama  Europos Sąjungos šalys, tarp jų ir Lietuva, 2013 m. vasario 8 d. pasiekė susitarimą dėl  2014–2020 metų ES finansinės programos. Iš trijų Baltijos valstybių Lietuva 2014–2020 m. laikotarpiu turėtų gauti daugiausia ES struktūrinės paramos lėšų.  2014–2020 m. ES sanglaudos politikos tikslams įgyvendinti Lietuvai skirta 23,16 mlrd. litų iš ES struktūrinių fondų, iš jų Europos teritorinio bendradarbiavimo tikslui – apie 392,67 mln. litų. Lietuvoje 2014–2020 m. finansiniu laikotarpiu didelis dėmesys numatomas skirti į aukštą pridėtinę vertę orientuotai ekonomikai. Apie 10 proc. planuojama skirti mokslinių tyrimų, technologinės plėtros ir inovacijų skatinimui, apie 8 proc. – smulkių ir vidutinių įmonių skatinimui. Tikimasi, kad investicijos į technologinę plėtrą bei inovacijų skatinimą prisidės prie sąlygų vietinių ir užsienio investicijų pritraukimui pagerinimo, didins konkurencingumą ir sudarys prielaidas spartesniam ekonomikos augimui. Taip pat labai svarbios yra investicijos į energetinio efektyvumo bei atsinaujinančios energetikos sritis, kurioms numatoma skirti apie 14 proc. 2014–2020 m. ES struktūrinių fondų lėšų.  Veiksmų programoje numatyti šie investicijų prioritetai:   * Mokslinių tyrimų, eksperimentinės plėtros ir inovacijų skatinimas; * Informacinės visuomenės skatinimas; * Smulkiojo ir vidutinio verslo konkurencingumo skatinimas; * Energijos efektyvumo ir atsinaujinančių išteklių energijos gamybos ir naudojimo skatinimas; * Aplinkosauga, gamtos išteklių darnus naudojimas ir prisitaikymas prie klimato kaitos; * Darniojo transporto, pagrindinių tinklų infrastruktūros skatinimas; * Kokybiško užimtumo ir dalyvavimo darbo rinkoje skatinimas; * Socialinės įtraukties didinimas ir kova su skurdu; * Visuomenės švietimas ir žmogiškųjų išteklių potencialo didinimas; * Visuomenės poreikius atitinkantis ir pažangus viešasis valdymas; * Techninė parama.   2014–2020 m. laikotarpiu numatomos tokios naujos iniciatyvos: integruotos teritorinės investicijos, bendruomenių inicijuojama vietos plėtra, taip pat bus remiamos tvarios miestų plėtros priemonės. Tvarios miesto plėtros priemonėms įgyvendinti nacionaliniu lygmeniu bus skiriama mažiausiai 5 proc. ERPF lėšų.  Vienas iš pagrindinių dokumentų, kurio pagrindu Lietuvoje parengti 2014–2020 m. ES struktūrinės paramos programavimo dokumentai (Partnerystės sutartis ir veiksmų programa) yra  2014–2020 m. nacionalinės pažangos programa, patvirtinta Lietuvos Respublikos Vyriausybės  2012 m. lapkričio 28 d. nutarimu Nr. 1482 „[Dėl 2014–2020 metų nacionalinės pažangos programos patvirtinimo](http://192.168.167.207/Litlex/LL.DLL?Tekstas=1?Id=165004&Zd=&BF=1)“.  Pagal Lietuvos partnerystės sutartį rengiamos trys veiksmų programos: [2014–2020 m. ES fondų investicijų veiksmų programa](http://esinvesticijos.lt/lt/dokumentu-projektai/), [Lietuvos 2014–2020 m. kaimo plėtros programa](http://www.zum.lt/index.php?-511088532) ir Žuvininkystės sektoriaus veiksmų programa.  Investicijos  2014 m. pirmą ketvirtį tiesioginių užsienio investicijų (TUI) srautas į Lietuvą buvo neigiamas, tačiau Lietuvos tiesioginės investicijos (TI) užsienyje didėjo, skelbia Lietuvos bankas ir Lietuvos statistikos departamentas.  Išankstiniais duomenimis, 2014 m. pirmą ketvirtį TUI srautas Lietuvoje sudarė 291,8 mln. litų, t. y. investicijos Lietuvoje mažėjo. Šį TUI nutekėjimą lėmė 742,8 mln. litų mažėjusios investicijos į skolos priemones. Palyginti su 2013 m. pirmuoju ketvirčiu, TUI srauto neigiamas pokytis buvo beveik 1 mlrd. litų.  2014 m. pirmą ketvirtį Lietuvoje sparčiausiai didėjo Švedijos (466,8 mln. Lt), Didžiosios Britanijos (164,1 mln. Lt) ir Estijos (114,8 mln. Lt) TUI, o daugiausia mažėjo Danijos (–618,3 mln. Lt), Lenkijos (–408,1 mln. Lt) ir Vokietijos (–116,3 mln. Lt) TUI.  Per 2014 m. pirmą ketvirtį daugiausia investuota į didmeninę ir mažmeninę prekybą, variklinių transporto priemonių ir motociklų remontą (130,6 mln. Lt), nekilnojamojo turto operacijų veiklą (55,7 mln. Lt), o labiausiai mažėjo investicijos į finansinę ir draudimo veiklą (–491,7 mln. Lt).  Vienam šalies gyventojui vidutiniškai teko 14 555 litai (4 215 eurų) TUI (2013 m. gruodžio 31 d. – 14 537 Lt, arba 4 210 eurų). 2014 m. kovo 31 d. duomenimis, Lietuvoje daugiausia yra investavę šių šalių investuotojai: Švedijos – 10,7 mlrd. litų (25 proc.), Vokietijos – 4,3 mlrd. litų (10 proc.), Lenkijos – 3,9 mlrd. litų (9,2 proc.), Nyderlandų – 3,8 mlrd. litų (8,8 proc. ), Norvegijos – 2,6 mlrd. litų (6,2 proc.) ir Estijos – 2,2 mlrd. litų (5,2 proc. visų TUI).  Lietuvos banko ir Statistikos departamento 2014 m. kovo 31 d. duomenimis, daugiausia investuota į apdirbamąją gamybą – 24,5 procento, finansinę ir draudimo veiklą – 22,6, nekilnojamojo turto operacijų veiklą – 13,1, didmeninę ir mažmeninę prekybą, variklinių transporto priemonių ir motociklų remontą – 10,7, informacijos ir ryšių veiklą – 9,7 procento visų TUI. Iš apdirbamosios gamybos daugiausia investuota į rafinuotų naftos, chemijos ir farmacinių preparatų gamybą – 6,1 mlrd. litų (58,2 proc. visų apdirbamosios gamybos TUI) ir maisto produktų, gėrimų ir tabako gaminių gamybą – 1,1 mlrd. litų (10,3 proc.).  Panevėžio rajone šalia Ramygalos esančios 12,4 ha valstybinės žemės paverstos pramonei tinkamais sklypais su visa reikiama infrastruktūra. Verslui vystyti pritaikytų sklypų atsiradimas daro teritoriją patrauklesnę investuotojams ir pagyvina ekonominę aplinką.  Verslas, pramonė  Panevėžio rajone prioritetinės žemės ūkio veiklos šakos yra javų, rapsų auginimas. Rajone yra įregistruota 2114 ūkininkų ūkių ir veikia daugiau nei 20 žemės ūkio įmonių, stambiausios iš jų yra UAB „Krekenava“, Žibartonių, Ėriškių ir Jotainių žemės ūkio bendrovės. Nors augalininkystė – didžiausias rajono ūkininkų pajamų šaltinis, rajone užauginama daug bulvių, vaisių, uogų, plėtojama ekologinė žemdirbystė. Rajone plėtojamos ir netradicinės ūkio šakos: kailinių žvėrelių, sraigių, sliekų, danielių, tauriųjų elnių ir alpakų auginimas, yra ir vaistažolių augintojų.  Svarbiausios pramonės produkcijos rūšys: medienos ir baldų gamyba, mėsos, duonos ir pyrago gaminių gamyba. Rajone veikia tokios didelės ir žinomos įmonės kaip „Linas Agro Group“, „Palink“, A. Povilausko įmonė „Kadex“, UAB „Raguvos baldai“ ir ko, žuvies perdirbimo įmonė „Grundalas“, AB „Dembavos medelynas“, popieriaus ir jo gaminių įmonė UAB „Eseira“, dailiosios keramikos gaminių gamintoja „Midenė“, čiužinių gamybos bendrovė „Dominari“.  Turizmas  Statistikos departamento duomenimis, apgyvendintų turistų skaičius 2014 m. pirmą pusmetį buvo 3,2 tūkst., 900 turistų daugiau nei 2013 m. tuo pačiu laikotarpiu.  Kitas svarbus rodiklis, nusakantis turizmo tendencijas, yra apgyvendinimo įstaigų užimtumas. Statistikos departamento prie Lietuvos Respublikos Vyriausybės duomenimis, 2014 m. pirmą pusmetį Panevėžio rajone veikiančių apgyvendinimo įstaigų numerių užimtumas sudarė 14,2 proc.  Vertingi išskirtiniai rajono turizmo objektai – Bistrampolio dvaro sodybos ansamblis, Siaurojo geležinkelio kompleksas, Upytės tradicinių amatų centras, Krekenavos regioninis parkas, Kalėdinių žaisliukų muziejus Miežiškiuose ir daugelis kitų objektų, pritaikytų turizmui bei jų lankymui.  Šiuo metu rajone yra 239 kultūros paveldo objektai: 58 iš jų pripažinti valstybės saugomais, 181 įrašytas į Lietuvos Respublikos nekilnojamųjų kultūros vertybių registrą.  Susisiekimas  Panevėžio rajono teritoriją šiaurės–pietų kryptimi kerta I transeuropinis transporto koridorius Via Baltica. A2 (E272) automagistralė Vilnius–Panevėžys – geras ir greitas susisiekimas su Lietuvos sostine Vilniumi. A9 (E272) kelias Panevėžys–Šiauliai yra jungtis ne tik su Šiaulių apskritimi, bet ir tiesioginė jungtis su Pajūrio regionu ir Klaipėdos uostu. Panevėžio rajone Rytų–Vakarų transporto koridorius 122 Daugpilis–Rokiškis–Panevėžys, jungiantis trijų rajonų savivaldybių centrus ir Latvijos miestą Daugpilį, neturi tiesioginio ryšio su Panevėžio aplinkkeliu. Auga tranzitinių krovinių srautas magistraliniuose ir krašto keliuose, tačiau esamas transporto priemonių eismas pagrindiniuose apskrities keliuose (automobilių ir geležinkelio) santykinai nėra didelis ir turi didelį pralaidumo rezervą. Panevėžio rajone yra 1 695,37 km kelių, iš jų asfaltuotų – 253,04 km, žvyruotų – 1 229,68 km, gruntkelių – 212,65 km. Jų eksploatacija brangiai kainuoja, be to, tam tikrais metų laikotarpiais jie tampa sunkiai išvažiuojami, nesaugūs, transporto sukeliamos dulkės teršia aplinką. Aktuali eismo saugumo problema.  Nacionalinėje susisiekimo plėtros 2014–2022 metų programoje, patvirtintoje Lietuvos Respublikos Vyriausybės 2013 m. gruodžio 18 d. nutarimu Nr. 1253 „[Dėl Nacionalinės susisiekimo plėtros 2014–2022 metų programos patvirtinimo](http://192.168.167.207/Litlex/LL.DLL?Tekstas=1?Id=174650&Zd=&BF=1)“, numatyta plėtoti ir modernizuoti transeuropinės, valstybinės ir vietinės reikšmės kelių transporto infrastruktūrą (modernizuoti automagistrales, gerinti jungimąsi su tarptautiniais koridoriais, toliau rekonstruoti krašto ir rajoninius kelius, plėtoti miestų ir miestelių aplinkkelius, diegti eismo saugos ir aplinkosaugos priemones).  Panevėžio mieste ir jo priemiesčiuose gerai išplėtotas dviračių takų tinklas – nenutrūkstamai galima dviračiu išvažiuoti iš miesto iki pagrindinių sodų bendrijų, poilsio zonų, magistralinių kelių. Rajone įrengti pėsčiųjų ir dviračių takai į Berčiūnų, Bernatonių, Vaivadų, Velžio, Paliūniškio k.  Inžinerinė infrastruktūra  Vandenvietėse išgaunamo vandens kokybė gera bakteriologiniu požiūriu, bet turi padidėjusį geležies kiekį, todėl geros kokybės vanduo tiekiamas tik ten, kur yra nugeležinimo įrenginiai (vandens gerinimo įrenginiai yra Velžio, Liūdynės, Šilų, Raguvos, Naujarodžių, Užunevėžio, Katinų, Berniūnų, Daniūnų, Liberiškio, Mikėnų, Nevėžio, Smilgių, Vadoklių, Trakiškio ir Bernatonių vandenvietėse).  Dalis Panevėžio rajono gyventojų yra prisijungę prie centralizuoto nuotekų tinklo. Panevėžio rajone dalis nuotekų tinklų jau yra renovuota, o kita dalis yra fiziškai ir morališkai pasenusi. Yra gyvenviečių, kaimų, individualių gyvenamųjų namų kvartalų, kuriuose visiškai nėra nuotekų valymo tinklų bei jų valymo įrenginių.  Lietaus nuotekų sistema Panevėžio rajone išplėtota nepakankamai. Esamos sistemos vamzdynai neremontuoti. Dažnai nevalytos nuotekos išleidžiamos į atvirus vandens telkinius. Lietaus nuotekų sistema apleista.  Atliekų tvarkymas  Panevėžio rajono savivaldybė privalo užtikrinti, kad viešąja komunalinių atliekų tvarkymo sistema naudotųsi ne mažiau kaip 95 proc. savivaldybės teritorijos gyventojų, kuriems toje teritorijoje priklauso nuosavybės teise nekilnojamojo turto objektai.  Nuo 2007 m. rajone pradėjus veikti regioninei atliekų tvarkymo sistemai, uždaryti ir rekultivuoti visi rajono teritorijoje buvę sąvartynai, neatitinkantys aplinkos apsaugos reikalavimų. Atliekų tvarkymą regione organizuoja Panevėžio regiono atliekų tvarkymo centras (PRATC), savivaldybės bei atliekų tvarkytojai. Savivaldybės teritorijoje surinktos ir netinkamos naudoti atliekos šalinamos regioniniame sąvartyne, kurį eksploatuoja regioninio sąvartyno operatorius.  Panevėžio rajono savivaldybės duomenimis, komunalinių atliekų tvarkymo paslaugas gauna apie 85 proc. rajono gyventojų. Rajone taikomas konteinerinis atliekų surinkimo būdas, gyventojai skatinami rūšiuoti buityje susidarančias atliekas. Šiam tikslui įgyvendinti didesnėse gyvenvietėse pastatyti rūšiuojamų atliekų konteineriai, skatinamas individualus bioskaidžių atliekų kompostavimas vietoje. Atskirai surenkamos buitinės pavojingos atliekos (akumuliatoriai, liuminescencinės lempos, baterijos, elektrolitas, tepalinė alyva, dažai, lakai, elektroninė įranga) ir išvežamos utilizuoti.  Socialiniai veiksniai  Gyventojų registro tarnybos duomenimis, 2014 m. pradžioje Panevėžio rajone gyveno 42 038 gyventojai, 2015 m. pradžioje – 41 806.  Socialines paslaugas (daugiausia skalbimo) kaimiškose vietovėse teikia Panevėžio rajono neįgaliųjų draugija. Ši draugija taip pat teikia informavimo, konsultavimo, laisvalaikio užimtumo, kultūrines paslaugas.  Rajone veikia Panevėžio rajono socialinių paslaugų centras, kuris turi penkis padalinius, teikia bendrąsias ir specialiąsias paslaugas (socialinės globos ir socialinės priežiūros) vaikams, socialinės rizikos šeimoms, taip pat asmenims ir šeimoms, kurie dėl neįgalumo, amžiaus, socialinių problemų negali savarankiškai pasirūpinti visaverčiu asmeniniu, šeimos gyvenimu.  Savivaldybės seniūnijose dirba socialiniai darbuotojai bei socialinės priežiūros darbuotojai darbui su socialinės rizikos šeimomis, kurie rūpinasi įvairiomis gyventojų grupėmis ir sprendžia jų socialines problemas. Rajono gyventojų socialinių paslaugų poreikiai tenkinami tik iš dalies. Labiausiai trūksta tokių socialinių paslaugų: 1) socialinės globos paslaugų namuose; 2) dienos socialinės globos paslaugų neįgaliems asmenims bei socialinės rizikos asmenims (šeimoms).  Švietimas  2014–2015 m. m. Panevėžio rajone veikia šios švietimo įstaigos: 6 gimnazijos, 2 vidurinės mokyklos, 1 progimnazija, 10 pagrindinių mokyklų, 3 mokyklos-darželiai, 6 lopšeliai-darželiai, 1 neformaliojo vaikų švietimo mokykla (Muzikos mokykla), Pedagoginė psichologinė tarnyba, Švietimo centras.  Vienuoliktosios klasės sudarytos visose gimnazijose ir Naujamiesčio vidurinėje mokykloje. Katinų pagrindinėje mokykloje nesudaroma 9 klasė, nes ši mokykla nuo 2015 m. rugsėjo 1 d. bus reorganizuojama į Velžio gimnazijos skyrių, Kurganavos pagrindinėje mokykloje nesudaroma 9 klasė, nes ši mokykla nuo 2015 m. rugsėjo 1 d. bus reorganizuojama į Miežiškių pagrindinės mokyklos skyrių, Vadoklių vidurinėje mokykloje nesudaroma 11 klasė, nes ši mokykla nuo 2015 m. rugsėjo 1 d. bus reorganizuojama į pagrindinę mokyklą. Lietuvos Respublikos švietimo ir mokslo ministerija 2015 m. vykdys vidurinio ugdymo programos akreditaciją Naujamiesčio vidurinėje mokykloje.  2014–2015 m. m. bendrojo ugdymo mokyklose mokosi 3 339 mokiniai, ikimokyklinio ugdymo grupes lanko 695 vaikai, priešmokyklinio ugdymo grupes lanko 230 vaikų.  Panevėžio rajono švietimo būklė kokybės aspektu įvertinama analizuojant šalies ir Panevėžio rajono švietimo būklės rodiklius. Įvertinus ir palyginus švietimo būklę apibūdinančius rodiklius (11 finansavimo ir aprūpinimo, 10 personalo, 9 procesų, 12 rezultatų) – 34 proc. Panevėžio r. švietimo būklę nusakančių rodiklių yra aukštesni už šalies vidurkį, 32 proc. atitinka šalies vidurkį, 34 proc. rodiklių yra žemesni už šalies vidurkį.  2014–2015 m. m. švietimo srities veiklos prioritetai:  1. Mokymo(si) kokybė (mokymosi pasiekimai, ugdymo planai ir tvarkaraščiai, dalykų ryšiai ir integracija, specialiųjų mokymosi poreikių tenkinimas).  2. Savivaldybės ir ugdymo įstaigų veiksmingos komunikacijos sistema siekiant geresnės mokymo(si) kokybės – susitarimai dėl įstaigų finansavimo ir materialinio aprūpinimo, įstaigų renovacijos bei pastatų atnaujinimo, savivaldybės administracijos atstovavimas rengiant įstaigų strateginius planus.  2014–2015 m. m. švietimo srities veiklos prioritetai įgyvendinami vykdant Švietimo, kultūros ir sporto skyriaus 2014–2015 m. m. veiklos programą (priedai – švietimo įstaigų veiklos kokybės užtikrinimas, bendroji priežiūra, metodinės ir vadybinės paramos teikimas). 2014–2015 m. m. švietimo srities veiklos prioritetus įgyvendina Švietimo centras, Pedagoginė psichologinė tarnyba, mokyklos.  Kultūra  Panevėžio rajono savivaldybė turi pakankamai gerai išplėtotą kultūros centrų tinklą. 2014 m. Panevėžio rajone veikė 12 kultūros centrų ir 20 jų padalinių, juose 190 įvairių meno kolektyvų, 2 057 dalyviai. Kultūros centruose dirbo 155 darbuotojai, iš jų 111 kultūros ir meno darbuotojų.  Rajone yra 33 žiūrovų salės, kuriose telpa 5 220 žiūrovų; veikia 8 visuomeniniai ir 2 privatūs muziejai, 5 galerijos.  2014 m. Panevėžio rajone veikė 36 bibliotekos – Panevėžio rajono savivaldybės viešoji biblioteka ir 35 jos filialai. Visos bibliotekos kompiuterizuotos. Bibliotekose veikia viešieji interneto prieigos taškai, juose vyksta gyventojų kompiuterinio raštingumo mokymai, teikiamos kopijavimo, spausdinimo, skenavimo ir kt. paslaugos. Išplėstas bibliotekos vykdomų paslaugų spektras. Bibliotekos padalinys Gustonių biblioteka pertvarkyta į Gustonių biblioteką-universalų daugiafunkcį centrą, vykdantį kultūrinio švietimo, sociokultūrinės edukacijos, neformaliojo švietimo veiklas.  Viešojoje bibliotekoje įdiegta LIBIS sistema ir 11 posistemės modulių. Skaitytojai naudojasi internetine knygų užsakymo, rezervavimo sistema. Veikia knygų grąžinimo savitarnos įrenginys. Bibliotekos teikia e-valdžios paslaugas, organizuojamos konsultacijos bei mokymai teikiant deklaracijas mokesčių inspekcijai. Biblioteka dalyvauja įvairiuose projektuose, vykdo kultūrines veiklas.  Sportas  Panevėžio rajone veikia 15 sporto klubų, kuriuose sportuoja 500 rajono gyventojų. Daugiausia naudojamasi mokyklų sporto bazėmis.  Rajone yra 10 sporto aikštynų, 16 sporto salių, 21 krepšinio, 9 tinklinio aikštelės, 4 futbolo aikštės, 1 kartodromas, 5 universalios daugiafunkcės aikštelės. Sporto salių neturi Karsakiškio Strazdelio, Miežiškių, Žibartonių pagrindinės mokyklos, Paįstrio Juozo Zikaro gimnazijos Skaistgirių skyrius. Suremontuotos Krekenavos Mykolo Antanaičio gimnazijos, Upytės Antano Belazaro pagrindinės mokyklos sporto salės. 2012 m. parengtas Raguvos kartodromo rekonstrukcijos projektas, projekto įgyvendinimas planuojamas iki 2017 m.  Būstas  2014 m. asmenų (šeimų), turinčių teisę į socialinį būstą ir įrašytų į Panevėžio rajono savivaldybės socialiniam būstui išsinuomoti sąrašus, skaičius yra 272.  2014 m. suteikta 17 socialinių būstų, iš jų pagal sąrašus: 5 – jaunoms šeimoms, 7 – šeimoms, auginančioms tris ir daugiau vaikų (įvaikių); 3 – neįgaliems asmenims ir šeimoms, kuriose yra neįgalių asmenų; 2 – asmenims iš bendrojo sąrašo. Palyginti su ankstesniais metais būstų suteikta daugiau, nes pastaraisiais metais Vyriausybė skyrė lėšų socialinio būsto fondo plėtrai.  Sveikata  VšĮ Panevėžio rajono savivaldybės poliklinikos įstaigos nurodytos teikiamos pirminio lygio ambulatorinės ir stacionarinės (palaikomojo gydymo ir slaugos) bei antrinio lygio ambulatorinės asmens sveikatos priežiūros paslaugos. VšĮ Panevėžio rajono savivaldybės poliklinika turi teisę verstis asmens sveikatos priežiūros veikla ir teikti licencijos priede nurodytas odontologinės priežiūros pagalbos ir/ar burnos priežiūros paslaugas. VšĮ Panevėžio rajono savivaldybės poliklinikos Naujamiesčio ir Ramygalos palaikomojo gydymo ir slaugos ligoninės teikia pirminės stacionarinės sveikatos priežiūros, palaikomojo gydymo ir slaugos paslaugas. VšĮ Krekenavos pirminės sveikatos priežiūros centras teikia pirminės ambulatorinės sveikatos priežiūros ir pirminės stacionarinės palaikomojo gydymo ir slaugos paslaugas.  2008 m. įsteigtas Panevėžio rajono visuomenės sveikatos biuras (toliau – Biuras) – įstaiga, kurios paskirtis yra vykdyti visuomenės sveikatos priežiūros funkcijas. Pagrindinis Biuro veiklos tikslas yra rūpintis savivaldybės gyventojų sveikata, vykdyti savivaldybės teritorijoje Lietuvos Respublikos įstatymais ir kitais teisės aktais reglamentuojamą savivaldybės visuomenės sveikatos priežiūrą, siekiant mažinti gyventojų sergamumą ir mirtingumą, gerinti gyvenimo kokybę, teikiant kokybiškas visuomenės sveikatos priežiūros paslaugas.  Nusikalstamumas  Oficialiais Informatikos ir ryšių departamento prie Lietuvos Respublikos vidaus reikalų ministerijos statistinių ataskaitų duomenimis, 2014 m. sausio–spalio mėn. Panevėžio apskrityje registruotos 5 526 nusikalstamos veikos (ištirta – 3 350, arba 60,6 proc.). Registruotų nusikalstamų veikų skaičius 2014 m. sausio–spalio mėn. palyginti su 2013 m. tuo pačiu laikotarpiu Panevėžio apskrityje padidėjo 16,3 proc.  Bendras nusikalstamumo lygis Panevėžio rajone išlieka gana nemažas, gyventojų saugumo problema išlieka aktuali. Nemaža dalis senyvo amžiaus Panevėžio rajono gyventojų gyvena atokiuose vienkiemiuose ir jaučiasi mažiau saugūs, nei žmonės, gyvenantys gyvenvietėse.  Ženkliai sumažintas policijos pareigūnų, patruliuojančių rajone, skaičius.  Technologiniai veiksniai  Informacinių technologijų naudojimo namų ūkiuose tyrimo duomenimis, 2014 m. pirmą ketvirtį asmeninius kompiuterius ir interneto prieigą namie turėjo 66 proc. namų ūkių. Asmeninius kompiuterius turinčių namų ūkių dalis per metus beveik nepakito, o turinčių interneto prieigą – padidėjo 1 proc. Mieste kompiuterius namie turėjo 71 proc., kaime – 57 proc. namų ūkių, o interneto prieigą – atitinkamai 70 ir 58 proc. Beveik visi (99 proc.) namų ūkiai, turintys namie interneto prieigą, naudojosi plačiajuosčiu ryšiu, įskaitant ir mobilųjį. 2014 m. pirmą ketvirtį kompiuteriu naudojosi 72 proc. 16–74 metų amžiaus gyventojų. Didelė dalis besinaudojančių kompiuteriu asmenų yra jauni žmonės. Kompiuteriu naudojosi 97 proc. 16–24 metų amžiaus ir 94 proc. 25–34 metų amžiaus gyventojų. Iš 65–74 metų amžiaus gyventojų 2014 m. pirmą ketvirtį kompiuteriu naudojosi 22 proc. asmenų, o 74 proc. niekada neteko juo naudotis.  Bent kartą per metus valstybės institucijų ar kitų viešųjų paslaugų įstaigų elektroninėmis paslaugomis pasinaudojo 55 proc. 16–74 metų amžiaus internautų, arba 40 proc. visų šios amžiaus grupės gyventojų (2013 m. tyrimo duomenimis – atitinkamai 49 ir 34 proc.).  Geriausiai išplėtotos elektroninės viešosios paslaugos Lietuvoje – susijusios su gyventojų pajamų deklaravimu, įsidarbinimo paslaugomis, viešųjų bibliotekų saugomos informacijos paieška, socialinėmis įmokomis, muitinės deklaracijomis, statistikos duomenų pateikimu, viešaisiais pirkimais.  Mobiliaisiais telefonais 2014 m. pirmą ketvirtį naudojosi 97 proc. visų 16–74 metų amžiaus gyventojų. Tarp vyresnio amžiaus asmenų judriojo ryšio vartotojų buvo šiek tiek mažiau nei tarp jaunimo. Mobiliaisiais telefonais naudojosi 87 proc. 65–74 metų amžiaus gyventojų, kitose amžiaus grupėse – 95 ir daugiau proc., o tarp 16–24 metų amžiaus jaunimo mobiliaisiais telefonais nesinaudojo tik 2 iš tūkstančio asmenų. | |
| **Vidinės aplinkos analizė** | |
| **Organizacinė struktūra.**  Panevėžio rajono savivaldybės instituciją sudaro atstovaujamoji institucija, tai yra Savivaldybės taryba, ir vykdomoji institucija, tai yra Savivaldybės administracijos direktorius, turintys vietos valdžios ir viešojo administravimo teises ir pareigas. Savivaldybės institucijos yra atsakingos už savivaldos teisės ir savo funkcijų įgyvendinimą bendruomenės interesais. Savivaldybių funkcijos pagal veiklos pobūdį skirstomos į vietos valdžios, viešojo administravimo ir viešųjų paslaugų teikimo.  Vietos valdžios funkcijas įstatymų nustatyta tvarka atlieka Savivaldybės taryba. Viešojo administravimo funkcijas įstatymų nustatyta tvarka atlieka Savivaldybės taryba, savivaldybės administracijos direktorius, kiti savivaldybės įstaigų ir tarnybų vadovai, valstybės tarnautojai, kuriems teisės aktai ar Savivaldybės tarybos sprendimai suteikia viešojo administravimo teises savivaldybės teritorijoje. Viešąsias paslaugas teikia savivaldybės įsteigti paslaugų teikėjai arba pagal su savivaldybe sudarytas sutartis kiti fiziniai bei juridiniai asmenys, pasirenkami viešai.  Savivaldybės administraciją sudaro: administracijos direktorius, administracijos direktoriaus pavaduotojas, Švietimo, kultūros ir sporto, Socialinės paramos, Investicijų ir užsienio ryšių, Mokesčių administravimo, Finansų, Vietinio ūkio, Vaikų teisių apsaugos, Archyvų, Informacinių technologijų, Ekonomikos ir turto valdymo, Centralizuotas vidaus audito, Architektūros, Žemės ūkio, Personalo administravimo, Civilinės metrikacijos, Apskaitos, Juridinis ir Kanceliarijos skyriai, Ūkio tarnyba, savivaldybės gydytojas (vyr. specialistas), vyr. specialistas paveldui, civilinės saugos ir mobilizacijos vyr. specialistas, jaunimo reikalų koordinatorius (vyr. specialistas) ir 12 seniūnijų: Krekenavos, Miežiškių, Vadoklių, Smilgių, Ramygalos, Karsakiškio, Paįstrio, Panevėžio, Raguvos, Upytės, Naujamiesčio, Velžio.  **Žmogiškieji ištekliai.**  Savivaldybės administracijoje 2015 m. sausio 1 d. didžiausias leistinas pareigybių skaičius buvo 239,5, iš jų patvirtintos: 104 valstybės tarnautojų pareigybės ir 135,5 darbuotojų, dirbančių pagal darbo sutartis ir gaunančių darbo užmokestį iš savivaldybės biudžeto.  Didžioji dalis Savivaldybės administracijos valstybės tarnautojų turi 9 ir 12 pareigybinę kategoriją. 96 proc. savivaldybės administracijos valstybės tarnautojų turi nuo 3 iki 23 metų valstybės tarnybos darbo stažą. Valstybės tarnautojų kvalifikacija įvertinta taip: 4 valstybės tarnautojai turi pirmą kvalifikacinę klasę, 32 – antrą, 54 – trečią kvalifikacinę klasę.  **Planavimo sistema.**  Rajono plėtra planuojama rengiant du svarbiausius dokumentus – strateginį plėtros planą ir teritorijos bendrąjį planą.  Rajono 2008–2015 m. strateginis plėtros planas patvirtintas Savivaldybės tarybos 2009 m. sausio 29 d. sprendimu Nr. T-20 „Dėl Panevėžio rajono 2008–2015 metų strateginio plėtros plano patvirtinimo“. Savivaldybės tarybos 2014 m. birželio 19 d. sprendimu Nr. T-127 patvirtintas Panevėžio rajono 2016–2022 m. strateginis plėtros planas, kuris įsigalios 2016 m. sausio 1 d.  Teritorijos bendrasis planas patvirtintas 2008 m., jame numatyti svarbiausi teritorinės plėtros sprendiniai.  **Finansiniai ištekliai.**  Savivaldybės strateginio veiklos plano programų pagrindinis finansavimo šaltinis – savivaldybės lėšos (biudžetas ir privatizavimo fondas), tačiau kasmet pritraukiamas finansavimas iš kitų šaltinių, pvz., Europos Sąjungos paramos lėšos, valstybės biudžeto lėšos ir kt.  **Ryšių sistema, informacinės ir komunikavimo sistemos.**  Savivaldybės įvaizdžio formavimui ir informacijos sklaidai reikšminga [www.panrs.lt](http://www.panrs.lt) internetinė svetainė. Joje skelbiama informacija apie rajoną, verslo aplinką, investicijas, organizacinę struktūrą, renginius, priimtus sprendimus, aktualias bendruomenei naujienas.  **Vidaus darbo kontrolė.**  Lietuvos Respublikos vidaus kontrolės ir vidaus audito įstatyme numatyta, kad savivaldybių administracijoje turi būti įsteigtos vidaus audito tarnybos. Vykdant šį įstatymą, savivaldybės administracijoje yra Centralizuota vidaus audito tarnyba. | |
| **Stiprybių, silpnybių, grėsmių ir galimybių (SSGG) analizė:** | |
| **Stiprybės**  1. Aukšta švietimo darbuotojų kvalifikacija.  2. Veikia pagalbos mokyklai institucijos: Pedagoginė psichologinė tarnyba, Švietimo centras.  3. Didelės investicijos į švietimo infrastruktūros gerinimą.  4. Rajono mokiniai gali naudotis Panevėžio mieste teikiamomis neformaliojo švietimo paslaugomis.  5. Tenkinami moksleivių saviraiškos / neformaliojo švietimo poreikiai.  5. Platus kultūros centrų tinklas, kultūros paslaugų spektras, vykdomos įvairios projektinės veiklos.  6. Išplėtotas viešųjų bibliotekų tinklas.  7. Viešosiose bibliotekose teikiamos paslaugos yra aukštos kokybės, naudojamos informacinės technologijos, yra interneto prieigos.  8. Investuojama į kultūros infrastruktūrą: renovuota keletas kultūros centrų pastatų, muziejus.  9. Kiekviena seniūnija turi sporto metodininką, sudarytos palankios sąlygos naudotis sporto infrastruktūra: nemokamai galima naudotis mokyklų stadionais ir salėmis.  10. Atnaujinta / įrengta nemažai naujų sporto infrastruktūros objektų (stadionų prie mokyklų, daugiafunkcių aikštelių).  11. Buvusių mokyklų pastatų pritaikymas gyventojų poreikiams (UDC steigimas).  12. Svarbią vietą užima Panevėžio rajono verslo konsultacinis centras.  13. Didėjantis išduotų leidimų statybai skaičius.  14. Įgyvendintas Ramygalos plyno lauko projektas.  15. Parengtas ir patvirtintas Panevėžio rajono savivaldybės teritorijos bendrasis planas.  **Silpnybės**  1. Visuomenė sensta: didėja pensinio amžiaus žmonių dalis, mažėja vaikų.  2. Rajonas apgyvendintas netolygiai – didesnė gyventojų koncentracija Panevėžio priemiesčiuose ir Ramygalos mieste.  3. Dėl netolygaus gyventojų pasiskirstymo, mažo tankumo, savivaldybės teikiamų (socialinių, švietimo, kultūros, sporto, viešojo transporto, vandens tiekimo ir nuotekų tvarkymo) paslaugų kaštai yra dideli. Nepakankamai tolygiai užpildytos bendrojo ugdymo ir ikimokyklinio ugdymo įstaigos.  4. Nuolat mažėjant mokinių skaičiui, švietimo įstaigų tinklas yra neoptimalus, neracionaliai išnaudojami švietimo įstaigų pastatai.  5. Gyventojai, gyvenantys priemiesčiuose, dažnai renkasi Panevėžio miesto švietimo įstaigas.  6. Daug socialiai remtinų bei specialiųjų poreikių mokinių.  7. Maži bibliotekininkų ir muziejininkų atlyginimai.  8. Dalies kultūros centrų ir bibliotekų pastatų techninė būklė ir įranga neatitinka šiuolaikinių reikalavimų.  9. Dalis visuomenės neturi socialinių įgūdžių dalyvauti kultūriniame gyvenime, nedalyvauja renginiuose.  10. Nepakankamai išplėtota sporto infrastruktūra, mažėja sportuojančių žmonių.  11. Nepakankama būsto kokybė (daug avarinės būklės būstų, nepakankamas jų aprūpinimas patogumais).  12. Ilgas laukimo eilėje gauti socialinį būstą laikotarpis.  13. Nepakankamai išplėtotas socialinių paslaugų tinklas (ypač dienos socialinių paslaugų centrų).  **Galimybės**   1. Bedarbių perkvalifikavimo ir gyventojų verslumo skatinimo programų (projektų) inicijavimas ir vykdymas siekiant sumažinti nedarbo riziką. 2. Nusikalstamumo prevencijos ir vaikų bei jaunimo užimtumo programų (projektų) įgyvendinimas siekiant sumažinti nusikalstamumo augimo riziką. 3. Laisvų patalpų panaudojimas vaikų ir jaunimo ugdymui. 4. Buvusių mokyklų pastatų pritaikymas gyventojų poreikiams (UDC steigimas). 5. Vandentiekos ir vandenvalos sistemų plėtra ir modernizavimas bei nuotekų valymo sistemų įrengimas turėtų teigiamos įtakos geriamojo vandens tiekimo ir nuotekų tvarkymo paslaugų kokybei. 6. Sąlygų suaugusiųjų mokymuisi sudarymas. 7. Gyventojų skatinimas burtis į bendrijas ir bendro naudojimo objektų renovavimas. 8. Spartesni socialinio būsto fondo butų remonto tempai, siekiant sumažinti laukiančiųjų socialinio būsto eilę. 9. Sveikatos priežiūros ir socialinių paslaugų kokybės gerinimas ir prieinamumo didinimas, sveikos gyvensenos ugdymas siekiant mažinti gyventojų sergamumą ir mirtingumą. 10. Fizinės ir socialinės infrastruktūros plėtra didinant rajono gyvenamųjų vietovių patrauklumą ir gyvenimo kokybę. 11. Turizmo sektorius, ypač pramoginis, kaimo ir pažintinis, turi pakankamą plėtros potencialą.   **Grėsmės**   1. Šalies ekonominiai pokyčiai gali turėti neigiamos įtakos planuojamai plėtrai. 2. Spartėjantis gyventojų senėjimas, mažėjantis darbingo amžiaus asmenų skaičius. 3. Augaliją ir gyvūniją neigiamai veikia intensyvi žemės ūkio veikla, miškų ūkinis naudojimas, pelkių eksploatavimas ir durpių gavyba, vandens telkinių eksploatacija, rekreacija, urbanizacijos plėtra, privatūs ūkiniai interesai, aplinkos tarša. 4. Daug Panevėžio rajono savivaldybės gyventojų buityje ir maistui naudoja vandenį, kuris dažnai yra užterštas azoto junginiais (amonio nitratais ir nitritais). 5. Nevykdant būsto renovacijos, blogės jo techninė būklė ir didės energijos išteklių suvartojimas. 6. Dėl lėtų aprūpinimo socialiniu būstu tempų socialiai remtiniems gyventojams ir šeimoms bus sunku pagerinti gyvenimo sąlygas. 7. Dėl nekankamo apsirūpinimo sveikatos priežiūros ištekliais bus vėliau diagnozuojamos gyventojų ligos ir blogės bendra gyventojų sveikatos būklė. 8. Valstybės regioninė politika nėra palanki savivaldybei, kuri, nepatekdama į probleminių teritorijų sąrašą, netenka galimybės gauti ES paramos lėšų kai kuriems projektams vykdyti. 9. Panevėžio rajono savivaldybės plėtra itin priklauso nuo Panevėžio miesto savivaldybės plėtros, tai kai kuriais atvejais gali trukdyti suplanuotai rajono plėtrai. 10. Ilgai trunkantis ir brangus gyventojų, gyvenančių labai mažose gyvenvietėse, aprūpinimo fizine ir socialine infrastruktūra bei paslaugomis procesas. | |
| **Strateginio tikslo pavadinimas:** | **Kodas** |
| Aktyvinti Panevėžio rajono bendruomenę ir ugdyti jos sąmoningumą | 01 |
| **Strateginio tikslo aprašymas:**  Įgyvendinant šį tikslą bus vykdomos priemonės, skirtos savivaldybės valdymo tobulinimui, siekiant savivaldybės įstaigas padaryti atviresnes bendruomenei, bei veiklos efektyvumo gerinimui.  Ypač didelis dėmesys bus skiriamas ugdymo procesui: sąlygų kokybiškam ugdymuisi sudarymui, programų įvairovei, neformaliajam švietimui.  Taip pat, siekiant paskatinti Panevėžio rajono bendruomenę būti aktyvią, bus vykdomos priemonės, susijusios su kultūrine, sportine veikla, jaunimo projektais, bendruomenių iniciatyvų skatinimu.  **Efekto kriterijai:**  E-01-01 – gyventojų išsilavinimo lygis savivaldybėje (1 000-iui 10 metų ir vyresnių gyventojų tenka turinčių aukštąjį išsilavinimą);  E-01-02 – savivaldybės tarybos rinkimuose dalyvaujančių rajono gyventojų procentas;  E-01-03 – kultūros centruose veikiančių meno mėgėjų kolektyvų dalyvių skaičius. |  |
| **Įgyvendinant šį strateginį tikslą vykdomos programos:**  01 Savivaldybės valdymo programa;  02 Ugdymo proceso ir kokybiškos ugdymosi aplinkos užtikrinimo programa;  03 Aktyvaus bendruomenės gyvenimo skatinimo programa. |  |
| **Strateginio tikslo pavadinimas:** | **Kodas** |
| Gerinti gyvenimo kokybę rajone, užtikrinant socialinių paslaugų kokybę ir prieinamumą, kuriant saugią ir švarią aplinką | 02 |
| **Strateginio tikslo aprašymas:**  Įgyvendinant šį tikslą bus vykdomos priemonės, skirtos pagerinti gyventojų gyvenimo, susisiekimo kokybę, modernizuojant šilumos ūkį, gerinant geriamojo vandens kokybę, rekonstruojant ir remontuojant kelius ir gatves ir kt. Ypatingas dėmesys bus skiriamas organizuojant socialinę paramą neįgaliesiems, pagyvenusiems asmenims, socialiai remtinoms rizikos grupės šeimoms, gerinti jų gyvenimo kokybę, plėtoti socialines paslaugas įvairių socialinių grupių rajono gyventojams, didinti jų integraciją į visuomenę, mažinti socialinę atskirtį. Šiuo tikslu bus siekiama užtikrinti kokybišką Panevėžio rajono gyventojų asmens ir visuomenės sveikatos priežiūrą, sveikatos politikos įgyvendinimą savivaldybės lygmeniu, efektyviai formuoti sveikatos priežiūros sistemą, tikslingai paskirstyti lėšas asmens ir visuomenės sveikatos priežiūros įstaigoms ir sveikatos priežiūrai, vertinti sveikatos priežiūros paslaugų kokybę, gerinti sveikatos priežiūros paslaugų prieinamumą, nustatyti sveikatos priežiūros įstaigų modernizavimo ir infrastruktūros gerinimo prioritetus.  **Efekto kriterijai:**  E-02-01 – gyventojų skaičiaus metinė kaita (proc.);  E-02-02 – mirtingumas (1 000-iui gyventojų);  E-02-03 – gimstamumas (1 000-iui gyventojų);  E-02-04 – aplinkos oro kokybė, neviršijanti DLK. |  |
| **Įgyvendinant šį strateginį tikslą vykdomos programos:**  04 Rajono infrastruktūros priežiūros, modernizavimo ir plėtros programa;  05 Socialinės atskirties mažinimo programa;  06 Sveikatos apsaugos programa;  07 Aplinkos apsaugos programa. |  |
| **Strateginio tikslo pavadinimas:** | **Kodas** |
| Skatinti rajono konkurencingumą | 03 |
| **Strateginio tikslo aprašymas:**  Įgyvendinant šį tikslą bus siekiama įgyvendinti racionalią žemės ūkio ir kaimo plėtros politiką, kuri užtikrintų ekologiniu, ekonominiu ir socialiniu požiūriu tolygią plėtrą bei kaimo gyventojų poreikius tenkinančios kaimo infrastruktūros efektyvų naudojimą. Šio tikslo programos įgyvendinimas padės kryptingai naudoti lėšas, plėtojant verslą rajone; įgyvendinti Panevėžio rajono savivaldybės politiką turizmo srityje; skatinti ir plėtoti turizmą Panevėžio rajone; kurti atviro, jaukaus, svetingo, šilto bei saugaus rajono įvaizdį; skatinti turizmo verslo atstovus bei rajono bendruomenę prisidėti prie turizmo plėtros, analizuoti ir skatinti naujų turizmo produktų vystymąsi; organizuoti kultūros paveldo objektų restauraciją.  **Efekto kriterijai:**  E-03-01 – verslumo lygis (veikiančių smulkių ir vidutinių įmonių skaičius tūkstančiui gyventojų);  E-03-02 – nedarbo lygis (registruotų bedarbių ir darbingo amžiaus žmonių santykis, proc.);  E-03-03 – vidutinis mėnesinis bruto darbo užmokestis (Lt). |  |
| **Įgyvendinant šį strateginį tikslą vykdoma programa:**  08 Ekonominio konkurencingumo didinimo programa |  |

# Strateginio veiklos plano priedai

**1 b forma.** Programų aprašymai.

**1 lentelė.** 2015–2017 metų programos tikslų, uždavinių, uždavinių vertinimo kriterijų, priemonių ir priemonių išlaidų suvestinė (8 programos).

\_\_\_\_\_\_\_\_\_\_\_\_\_\_